Suomen valtio myy 49,9 prosentin osuuden puolustusteollisuusyhtiö Patriasta norjalaiselle Kongsbergille, tiedottaa hallitus. Norjan valtio omistaa puolet Kongsbergistä.

Valtio uskoo, että kaupan myötä Patrian liiketoiminta vahvistuu niin kotimaassa kuin ulkomaillakin.

– Kongsberg on taloudellisesti vahva pörssiyhtiö, josta puolet omistaa Norjan valtio. Patria, Kongsberg ja Patrian norjalainen yhteisyritys Nammo muodostavat johtavan pohjoismaisen kokonaisuuden puolustusteollisuudessa. Kauppa tukee merkittävästi Patrian liiketoiminta-alueiden asemaa kansainvälisillä markkinoilla, valtion omistajaohjauksesta vastaava pääministeri Juha Sipilä (kesk.) kommentoi tiedotteessa.

– Yhteistyö avaa Patrialle mahdollisuuksia muun muassa huoltoliiketoiminnan, järjestelmätoimitusten ja ilmailuteollisuuden komponenttituotannon alueilla. Merkittävä osa laajentuvaa kumppanuutta on Nammo, joka kehittää ja tuottaa muun muassa ampumatarvikkeita sekä rakettimoottoreita ja tuottaa demilitarisointipalveluita. Suomessa Nammo tunnetaan yksiköistään Lapualla ja Vihtavuoressa. Patria omistaa Nammon tasaosuuksin Norjan valtion kanssa, valtioneuvosto tiedottaa.

Kaupat arvioidaan saatavan päätökseen kuluvan vuoden toisen vuosineljänneksen aikana. Kaupan yhteydessä Suomen valtio ostaa kokonaan omistamansa erityistehtäväyhtiö Governia Oy:n hallussa olevat Patrian osakkeet. Kauppojen jälkeen Suomen valtio omistaa Patriasta 50,1 prosenttia.